V platnosti je výstraha, ktorá sa týka aj východného Slovenska.
Vodiči by mali prispôsobiť jazdu počasiu, ktoré komplikuje hmla. Na pozore by sa však mali mať aj chodci. Reflexné prvky dokážu zachraniť život, rovnako ako obozretnosť.
Podľa Slovenského hydrometeorologického ústavu sa môže hmla vyskytnúť na celom území Slovenska a pre východ krajiny vydali tiež výstrahu pred poľadovicou.
Výstraha pred hmlou platí pre všetky regióny do pondelka (13. 1.) do 10.00 hod. Ojedinele sa očakáva výskyt hmiel s dohľadnosťou 50 až 200 metrov. "Znížená dohľadnosť predstavuje potenciálne nebezpečenstvo pre dopravné aktivity," varujú odborníci.
V Košickom a Prešovskom kraji, ale aj okrese Revúca v Banskobystrickom kraji upozorňuje SHMÚ na riziko poľadovice. Platnosť výstrahy začína v nedeľu večer o 20.00 h, končí v utorok o 18.00 hod.
Zdroj: TASR